Simulazzjoni tal-Azzjoni Klimatika: Teknoloġija Nadifa



Lil: Negozjaturi Ewlenin għas-Settur tat-Teknoloġija Nadifa

Suġġett: Tħejjija għas-Summit dwar l-Azzjoni Klimatika

Merħba fis-Summit dwar l-Azzjoni Klimatika. Intom u l-mexxejja mill-partijiet interessati kollha rilevanti ġejtu mistiedna mis-Segretarju Ġenerali tan-NU biex taħdmu flimkien bil-għan li tindirizzaw b'suċċess it-tibdil fil-klima. Fl-istedina, is-Segretarju Ġenerali nnota li: "L-emerġenza klimatika hija tellieqa li qegħdin nitilfu, iżda hija tellieqa li nistgħu nirbħu ... L-aqwa xjenza ... tgħidilna li kwalunkwe żieda fit-temperatura 'l fuq minn 1,5°C twassal għal ħsara kbira u irriversibbli lill-ekosistemi li jsostnuna ... Iżda x-xjenza tgħidilna wkoll għaxu mhux tard wisq. Jista' jirnexxielna nwettqu dan ... Iżda dan se jirrikjedi trasformazzjonijiet fundamentali fl-aspetti kollha tas-soċjetà – kif aħna nkabbru l-ikel, nużaw l-art, liema fjuwil nużaw għat-trasport tagħna u kif nipprovdu l-enerġija għall-ekonomiji tagħna ... Jekk naġixxu flimkien, m'aħna se nħallu lil ħadd jibqa' lura."

L-għan tas-summit huwa li jinħoloq pjan sabiex jiġi limitat it-tisħin globali għal anqas minn 2°C [3,6°F] 'il fuq mil-livelli preindustrijali u li jsiru sforzi sabiex jintlaħaq 1,5°C [2,7°F], il-miri internazzjonali rikonoxxuti formalment fil-Ftehim ta' Pariġi dwar il-Klima. L-evidenza xjentifika hija ċara: it-tisħin ogħla minn dan il-livell se jirriżulta f'impatti katastrofiċi u irreversibbli li jheddu s-saħħa, il-prosperità u l-ħajja tan-nies fin-nazzjonijiet kollha.

Il-grupp tiegħek jinkludi kapijiet eżekuttivi, investituri, esperti tal-politika u xjenzati fl-industriji li qed jikbru għal enerġija rinnovabbli, teknoloġija nadifa u t-tneħħija teknoloġika tal-karbonju li għandhom l-għan li jiddekarbonizzaw id-dinja tagħna. Dawn l-industriji jinkludu: l-enerġija solari, l-enerġija eolika, l-idroenerġija, l-enerġija ġeotermali, il-ħżin tal-enerġija, iċ-ċelloli tal-fjuwil, il-vetturi elettriċi, l-effiċjenza enerġetika, materjali sostenibbli u l-manifattura, il-bini ekoloġiku, u t-teknoloġiji tal-enerġija mingħajr karbonju u tal-qbid tal-karbonju li għad iridu jiġu żviluppati.

Il-prijoritajiet tal-politika tiegħek huma elenkati hawn taħt. Madankollu, inti tista' tipproponi jew timblokka kwalunkwe politika disponibbli.

# Jiġi żgurat li l-fjuwils fossili jħallsu l-ispejjeż reali tagħhom permezz tat-taxxi u prezz tal-karbonju għoli. Il-fjuwils fossili għadhom jiddominaw is-sistema tal-enerġija dinjija, u huma bil-qabda l-akbar sors tal-emissjonijiet tal-gassijiet b'effett ta' serra (GHG) li jikkontribwixxu għat-tibdil fil-klima. Illum il-ġurnata, il-prezzijiet tas-suq ma jinkludux id-danni ambjentali u soċjali kkawżati mill-fjuwils fossili (l-"esternalitajiet negattivi" tagħhom). Barra minn hekk, il-gvernijiet jipprovdu fuq livell globali USD 775 biljun sa USD 1 triljun kull sena f'sussidji lill-industrija tal-fjuwils fossili. L-ekonomisti jaqblu li prezz tal-karbonju huwa l-aħjar mod biex jitnaqqsu l-emissjonijiet globali tal-gassijiet b'effett ta' serra. Inti trid prezz tal-karbonju għoli (ferm aktar minn USD 50 għal kull tunnellata ta' CO2), li forsi jiġi introdott gradwalment matul iż-żmien sabiex l-ekonomija tkun tista' taġġusta ruħha. Barra minn hekk, l-industrija tal-fjuwils fossili għandha tiġi intaxxata biex jiġu rrimedjati d-deċennji sħaħ ta' ħsara u dewmien li dawn diġà kkawżaw. Id-dħul mit-taxxi jista' jgħin sabiex jiġu kkumpensati l-ispejjeż għat-tranżizzjoni enerġetika tad-dinja u jgħin lil popolazzjonijiet vulnerabbli hekk kif qed jadattaw ruħhom għall-impatti tal-klima li diġà qed iseħħu.

# **Li tiġi ssussidjata l-enerġija rinnovabbli (eż. l-enerġija solari, l-enerġija eolika, l-enerġija ġeotermali, l-idroenerġija, u l-ħżin).** L-industrija tal-enerġija rinnovabbli qed tikber b'mod mgħaġġel, iżda għadha tipprovdi anqas minn 5 % tal-provvista tal-enerġija tad-dinja. Is-sussidji se

# jgħinu lill-industrija tiegħek toħloq u tiżviluppa t-teknoloġija meħtieġa sabiex jiġu ssostitwiti aktar fjuwils fossili. It-teknoloġiji tal-ħżin (pereżempju l-batteriji, il-ħżin termali, l-ilma ppumpjat) u tal-"grilja intelliġenti" għall-enerġija elettrika jippermettu li sorsi varjabbli tal-enerġija rinnovabbli bħar-riħ u x-xemx jiġu integrati fis-sistema tal-enerġija filwaqt li jipprovdu enerġija elettrika l-ħin kollu.

# **Li tiġi promossa l-effiċjenza enerġetika u l-elettrifikazzjoni tal-bini u l-industrija**. L-effiċjenza enerġetika tfisser li tintuża anqas enerġija biex jiġi pprovdut l-istess servizz, bħat-tisħin, it-tkessiħ, il-manifattura, eċċ. It-titjib fl-effiċjenza enerġetika jista' jnaqqas b'mod sinifikanti l-emissjonijiet u l-ispejjeż tal-enerġija għal bini u industriji li jagħmlu użu intensiv mill-enerġija. L-elettrifikazzjoni tfisser li s-sistemi tat-tisħin u tat-tkessiħ mill-fjuwils, bħaż-żejt u l-gass naturali, jiġu kkonvertiti f'pompi elettriċi tal-arja u tas-sħana aktar effiċjenti li s-sors tas-sħana tagħhom tiġi mill-art, filwaqt li idealment ikunu jitħaddmu b'enerġija rinnovabbli.

# **Li tiġi promossa l-effiċjenza enerġetika u l-elettrifikazzjoni tat-trasport**. Madwar 15 % tal-emissjonijiet tal-gassijiet b'effett ta' serra tad-dinja jiġu mit-trasport, li attwalment jitħaddem kważi esklussivament biż-żejt. Id-domanda għat-trasport qed tikber b'mod mgħaġġel bl-iżvilupp ekonomiku u affluwenza akbar madwar id-dinja. Effiċjenza akbar fit-trasport tnaqqas id-domanda għaż-żejt b'mod sinifikanti. L-elettrifikazzjoni tal-vetturi tippermetti lil dan is-settur importanti tat-trasport jaqleb miż-żejt għall-enerġija rinnovabbli.

# **Li jiġi deċiż għandekx tinvesti fir-riċerka u fl-iżvilupp (R&Ż) għal sors tal-enerġija ġdid bi spiża baxxa u mingħajr karbonju**. Xi xjenzati jemmnu li tip ġdid ta' enerġija nukleari, bħal fissjoni tat-torju jew fussjoni nukleari, toffri l-aħjar sors tal-enerġija biex jiġu ssostitwiti l-fjuwils fossili, filwaqt li jsostnu li tali teknoloġiji jistgħu jipprovdu elettriku bi spiża baxxa u mingħajr karbonju skont id-daqs. Diversi universitajiet u kumpaniji prominenti qed jesploraw soluzzjonijiet ġodda promettenti relatati mal-enerġija nukleari. Madankollu, dawn it-teknoloġiji l-ġodda attwalment mhumiex disponibbli u jirrikjedu investiment sostanzjali biex isiru kummerċjalment vijabbli.

# **Li jiġi deċiż jistgħux isiru żviluppi sinifikanti fit-teknoloġija tat-tneħħija tal-karbonju**. Il-qasam emerġenti tat-tneħħija tad-diossidu tal-karbonju (CDR) ifittex metodi biex jitneħħa s-CO2 li diġà jinsab fl-atmosfera. Dawn it-teknoloġiji jvarjaw minn bidliet fil-prattiki agrikoli li jistgħu jiġu implimentati llum il-ġurnata sa teknoloġiji spekulattivi u mhux ippruvati bħall-Qbid Dirett tal-Arja (DAC). Il-grupp tiegħek jista' jiddeċiedi li jinvesti f'dawn it-teknoloġiji.

Kunsiderazzjonijiet Addizzjonali

L-eliminazzjoni tal-użu tal-fjuwils fossili hija essenzjali biex jitnaqqsu l-emissjonijiet tal-gassijiet b'effett ta' serra bil-għan li jitnaqqas it-tisħin globali u tħassib ieħor importanti relatat mas-saħħa pubblika bħall-kwalità tal-arja u tal-ilma. Tranżizzjoni lejn ekonomija b'livell baxx ta' emissjonijiet tal-karbonju tirrikjedi bidliet fl-infrastruttura, fil-mudelli tan-negozju, fir-riżorsi u fl-investimenti. Filwaqt li dawn il-bidliet se jimponu xi konsegwenzi fuq terminu qasir, il-konsegwenzi li se tħabbat wiċċhom magħha s-soċjetà se jkunu saħansitra ogħla jekk il-konsum tal-fjuwils fossili ma jiġix eliminat malajr kemm jista' jkun.

L-ispejjeż tas-sorsi tal-enerġija rinnovabbli bħall-enerġija eolika u solari, il-ħżin tal-enerġija, l-effċjenza u teknoloġiji oħra qed jonqsu b'mod mgħaġġel permezz tar-R&Ż, it-tagħlim permezz tal-prattika u l-ekonomiji ta' skala. Aktar ma jsiru anqas għaljin, aktar se tikber id-domanda, u l-ispejjeż se jonqsu aktar malajr. Is-sussidji għat-teknoloġija nadifa se javvanzaw dan iċ-ċiklu virtwuż u se jaċċelleraw it-tranżizzjoni lejn dinja mingħajr karbonju, li titħaddem b'sorsi tal-enerġija rinnovabbli, li tkun effiċjenti u li ma tagħmilx ħsara lis-saħħa.

Appoġġja politiki li jippromovu tkabbir mgħaġġel tal-industriji emerġenti li inti tirrappreżenta, flimkien mat-titjib sostanzjali fl-effiċjenza tal-użu aħħari sabiex tiġi pprovduta l-enerġija meħtieġa għall-iżvilupp ekonomiku madwar id-dinja. Fakkar lill-oħrajn li n-nies ma jridux tunnellati ta' faħam jew bramel taż-żejt – iżda jridu djar sħan fix-xitwa u djar kesħin fis-sajf. Dawn iridu aċċess għall-kura tas-saħħa. Iridu impjiegi tajbin, u opportunitajiet għal żvilupp ekonomiku u kulturali. L-effiċjenza enerġetika, ikkombinata ma' enerġija nadifa, rinnovabbli, mingħajr karbonju, hija l-aktar mod sikur, irħis u mgħaġġel biex il-persuni jingħataw is-servizzi u l-opportunitajiet li jeħtieġu filwaqt li jitnaqqsu l-emissjonijiet tal-gassijiet b'effett ta' serra.

Għalkemm is-CO2 mill-użu tal-fjuwils fossili jikkontribwixxi l-aktar għat-tibdil fil-klima, gassijiet oħra, inklużi l-metan (CH4) u l-ossidu nitruż (N2O), huma gassijiet b'effett ta' serra potenti, u l-impatt tagħhom qed jikber. Il-prattiki globali tal-agrikoltura u tal-forestrija jikkontribwixxu b'mod sinifikanti għall-emissjonijiet ta' dawn il-gassijiet. It-tnixxija tal-metan issir ukoll fl-estrazzjoni u d-distribuzzjoni tal-gass naturali. Għandhom jitfasslu wkoll politiki li jnaqqsu l-emissjonijiet ta' gassijiet b'effett ta' serra oħrajn.