Simulazzjoni tal-Azzjoni Klimatika: Provvista tal-Enerġija Konvenzjonali

Lil: Kap Negozjaturi għall-Industrija tal-Enerġija Konvenzjonali

Suġġett: Tħejjija għas-Summit dwar l-Azzjoni Klimatika

Merħba għas-Summit dwar l-Azzjoni Klimatika. Intom u l-mexxejja mill-partijiet interessati kollha ġejtu mistiedna mis-Segretarju Ġenerali tan-NU biex taħdmu flimkien biex tindirizzaw b’suċċess it-tibdil fil-klima. Fl-istedina, is-Segretarju-Ġenerali nnota li: “L-emerġenza tal-klima hija tellieqa li qed nitilfu, imma hija tellieqa li nistgħu nirbħu ... L-aqwa xjenza ... tgħidilna li kwalunkwe żieda fit-temperatura ta’ aktar minn 1,5°C se twassal għal ħsara kbira u irriversibbli għall-ekosistemi li jsostnuna ... Imma x-xjenza tgħidilna wkoll li mhux tard wisq.

Nistgħu nirnexxu...Iżda dan se jirrikjedi trasformazzjonijiet fundamentali fl-aspetti kollha tas-soċjetà – kif inkabbru l-ikel, kif nużaw l-art, b’liema fjuwil inħaddmu t-trasport tagħna u b’liema enerġija nħaddmu l-ekonomiji tagħna ... Billi naġixxu flimkien, ma nħallu ’l ħadd jibqa’ lura.”

L-għan tas-summit huwa li jinħoloq pjan biex jiġi limitat it-tisħin globali għal anqas minn 2°C [3,6°F] aktar mil-livelli preindustrijali u biex isir sforz għal 1,5°C [2,7°F], il-miri internazzjonali formalment rikonoxxuti fil-Ftehim dwar il-Klima ta’ Pariġi. L-evidenza xjentifika hija ċara: it-tisħin ’il fuq minn dan il-limitu jwassal għal impatti katastrofiċi u irriversibbli li jheddu s-saħħa, il-prosperità u l-ħajja tan-nies fin-nazzjonijiet kollha.

Intom tirrappreżentaw l-industriji tal-faħam, taż-żejt, tal-gass naturali, nukleari u tal-utilitajiet tal-elettriku li jfornu ’l biċċa l-kbira tal-enerġija tad-dinja llum. Il-grupp tagħkom jinkludi kumpaniji nazzjonali taż-żejt u tal-gass innegozjati pubblikament, kumpaniji tal-faħam, utilitajiet elettriċi li jiddependu fuq il-fjuwils fossili, u ditti li jfornu servizzi u tagħmir lil dawn l-industriji.

Il-prijoritajiet tal-politika tagħkom huma elenkati hawn taħt. Tistgħu, madankollu, tipproponu, jew timblokkaw, kwalunkwe politika disponibbli.

1. Opponu prezz għoli tal-karbonju. L-ekonomisti tagħkom jirrikonoxxu li ż-żieda fil-prezzijiet tal-fjuwils fossili biex tirrifletti l-ispejjeż ambjentali u soċjali tal-emissjonijiet ta’ gass serra bi prezz tal-karbonju tista’ tkun l-aħjar mod biex jitnaqqsu l-emissjonijiet globali. Madankollu, prezz tal-karbonju ta’ aktar minn $ 25-30/tunnellata ta’ CO2 jagħmel ħsara inaċċettabbli lill-industrija tal-fjuwils fossili billi jżid l-ispejjeż u jnaqqas id-domanda, u jwassal għal assi mhux rekuperabbli u telf tal-valur tal-azzjonisti. Għalkemm xi kumpaniji taż-żejt jiddikjaraw pubblikament li jiffavorixxu l-prezz tal-karbonju, l-industrija tagħkom tkompli tiffinanzja politiċi li jopponuh u jimblokkaw l-azzjoni. Għandkom tantiċipaw pressjoni mill-gruppi l-oħra biex timplimentaw prezz tal-karbonju. Ħudu pożizzjoni b’saħħitha kontra din il-politika.
2. Opponu t-taxxi fuq il-fjuwils fossili. L-industrija tagħkom la trid tkun regolata u lanqas tħallas l-ispejjeż tal-mitigazzjoni tat-tibdil fil-klima. Billi diġà qed tantiċipaw telf sinifikanti tan-negozju hekk kif id-dinja titbiegħed mill-fjuwils fossili fis-seklu li ġej, ma tistgħux iġġorru spejjeż żejda li jikkastigaw inġustament lill-industrija tagħkom. Fil-fatt, tistgħu titolbu sussidji għall-gass naturali, li intom tippromovu bħala fjuwil tranżitorju minħabba li għandu intensità anqas qawwija ta’ karbonju mill-faħam u ż-żejt. Jekk ir-regolamenti huma inevitabbli, ikun aħjar li jiġi ristrett il-faħam milli ż-żejt u l-gass. Il-faħam jirrilaxxa l-aktar karbonju meta jinħaraq u huwa anqas profittabbli miż-żejt u l-gass.
3. **Ippromovu teknoloġiji ġodda li jinkludu l-assorbiment teknoloġiku tal-karbonju, is-CCS, u l-bijofjuwils.**

L-industrija tagħkom tappoġġja użu akbar tal-gass naturali u tal-bijofjuwils, u r-riċerka biex tiġi żviluppata teknoloġija li telimina l-karbonju, li tneħħi l-karbonju mill-atmosfera u taħżnu taħt l-art. *L-għarfien espert tagħkom fl-inġinerija fuq skala kbira, fil-ġeoloġija, u fit-trasport tal-fjuwil jista’ jiġi applikat għal dawn il-fjuwils u l-industriji. Intom tappoġġjaw ukoll il-ġbir u l-ħżin tad-diossidu tal-karbonju (CCS) għall-faħam u impjanti oħra tal-enerġija, inkluż il-bijofjuwil bis-CCS. Is-CCS jista’ jiġbor 90 % tas-CO2 prodott* mill-kombustjoni tal-fjuwils fossili fl-impjanti tal-enerġija u fil-proċessi industrijali. Is-CO2 jista’ mbagħad jiġi likwifikat u ppumpjat taħt l-art biex tittejjeb il-produzzjoni taż-żejt u tal-gass, jew, b’mod anqas profittabbli, jiġi ppumpjat f’dawk li intom tiżguraw li se jkunu ġibjuni ġeoloġiċi stabbli. It-teknoloġija għat-tneħħija tal-karbonju, jekk issir fattibbli u kostkompetittiva, se tgħin lill-industrija tagħkom minħabba li s-CO2 ikun jista’ jitneħħa mill-atmosfera, filwaqt li jikkumpensa għall-emissjonijiet mill-użu kontinwu tal-fjuwils fossili.

1. **Ħeġġu azzjonijiet li ma jaffettwawx direttament l-industrija tagħkom.** Filwaqt li tifhmu li t-tibdil fil-klima huwa perikoluż, tridu tipproteġu wkoll il-valur tal-azzjonisti. Għaldaqstant intom tippromovu politiki li jistgħu jnaqqsu l-emissjonijiet tal-gass serra mingħajr ma jonqos l-użu tal-fjuwils fossili. Għalkemm is-CO2 mill-użu tal-fjuwils fossili jikkontribwixxi l-aktar għat-tibdil fil-klima, il-metan (CH4), l-ossidu nitruż (N2O) u gassijiet oħra huma gassijiet serra qawwija, u l-impatt tagħhom qed jikber. Il-prattiki globali tal-agrikoltura u tal-forestrija jikkontribwixxu ħafna għall-emissjonijiet ta’ dawn il-gassijiet. Intom tappoġġjaw il-politiki biex jitnaqqsu dawn il-gassijiet serra l-oħra, primarjament l-emissjonijiet mill-użu tal-art, mill-agrikoltura u mill-forestrija. Intom tappoġġjaw l-isforzi biex tonqos id-deforestazzjoni, u biex jiġu afforestati artijiet li preċedentement ġew degradati u deforestati.

Kunsiderazzjonijiet Oħrajn

L-esperti tagħkom stess tax-xjenza dwar il-klima jaqblu mal-valutazzjoni tal-Grupp Intergovernattiv ta’ Esperti dwar it-Tibdil fil-Klima (IPCC) dwar it-theddida tat-tibdil fil-klima. Madankollu, tridu tibbilanċjaw l-imperattiv li jiġi evitat it-tibdil fil-klima perikoluż mal-bżonnijiet tal-partijiet interessati ewlenin tagħkom, inkluż l-azzjonisti tagħkom, l-impjegati, il-pubbliku (il-klijenti tagħkom), dawk li jfasslu l-politika li jipprovdu l-liċenzja tagħkom biex toperaw, jirregolaw l-industrija tagħkom u jaffettwaw l-ispejjeż operattivi tagħkom, u fl-aħħar nett l-interessi finanzjarji personali tagħkom bħala mexxejja ta’ dawn il-kumpaniji.

Is-sorsi tal-enerġija konvenzjonali, li jinkludu l-fjuwils fossili u nukleari, jipprovdu aktar minn 95 % tal-provvista globali tal-enerġija. L-industrija tagħkom qed tipprovdi biss dak li jridu l-konsumaturi u m’għandhiex tiġi akkużata jew ikkastigata għat-tibdil fil-klima. It-tnaqqis fl-użu tal-fjuwils fossili jista’ jiswa ħafna flus għall-konsumaturi u għall-ekonomija fuq medda qasira ta’ żmien. Fil-parti l-kbira tad-dinja, l-infrastruttura tal-fjuwils fossili diġà ġiet stabbilita, u f’ħafna nazzjonijiet li qed jiżviluppaw il-kapaċità ta’ enerġija fossili ġdida għadha qed tiġi żviluppata b’mod rapidu. Is-sorsi ta’ enerġija rinnovabbli bħar-riħ u x-xemx huma intermittenti u għadhom mhumiex kapaċi jagħtu l-enerġija lill-ekonomija dinjija. Il-pożizzjoni tagħkom hija li l-fjuwils fossili huma essenzjali biex jiġi eliminat “il-faqar enerġetiku” u biex jiġi xprunat it-tkabbir ekonomiku, speċjalment fin-nazzjonijiet li qed jiżviluppaw fid-dinja. Tħallux lill-attivisti favur l-ambjent ipinġukom bħala nies li ma jimpurtakomx mill-ġustizzja soċjali.

Il-produtturi tal-fjuwils fossili, inkluż ditti tal-faħam, taż-żejt u tal-gass, se jiffaċċjaw diffikultajiet finanzjarji serji jekk jiġu implimentati politiki li jillimitaw it-tisħin għal livell li jkun qrib iż-2 °C. Id-ditti li jiddependu fuq il-fjuwils fossili se jkollhom jagħmlu tibdil radikali jew jitilfu n-negozju. Il-limitazzjoni tat-tisħin għal 2 °C tfisser li frazzjoni kbira tar-riżorsi tal-fjuwils fossili magħrufa se jkollhom jibqgħu fl-art u jsiru assi mhux rekuperabbli, u qatt ma jiġġeneraw profitti għall-azzjonisti jew għall-gvernijiet. Se jintilfu ħafna impjiegi.

Fl-istess ħin, tafu li l-emissjonijiet globali għandhom jitnaqqsu biex jiġu evitati l-agħar impatti tat-tibdil fil-klima. Iż-żieda fil-livell tal-baħar, it-temp aktar estrem u l-ispostamenti ġeopolitiċi li jirriżultaw joħolqu riskji serji għall-assi eżistenti tal-provvista tal-enerġija u għall-ekonomija dinjija. Iż-żieda tal-ħsara minħabba l-klima żżid ukoll il-probabbiltà ta’ politiki u regolamenti estremi li jagħmlu ħsara lill-industrija tal-fossili. Filwaqt li taġixxu biex tevitaw tali politiki u regolamenti, tridu tesploraw ukoll kif tistgħu tużaw l-infrastruttura, il-kapital finanzjarju, u l-għarfien espert tagħkom biex tikkompetu – u tibqgħu teżistu – f’dinja li qed tisħon.

\_\_\_\_\_\_\_\_\_\_\_\_\_