Simulazzjoni ta’ Azzjoni Klimatika: Climate Justice Hawks

****

Lil: Kapijiet Negozjaturi għal Climate Justice Hawks

Suġġett: Preparazzjoni għas-Summit dwar l-Azzjoni Klimatika

Merħba fis-Summit dwar l-Azzjoni Klimatika. Intom u mexxejja mill-partijiet interessati kollha rilevanti ġejtu mistieden mis-Segretarju Ġenerali tan-NU sabiex taħdmu flimkien biex tindirizzaw b'suċċess it-tibdil fil-klima. Fl-istedina, is-Segretarju Ġenerali nnota li: “L-emerġenza klimatika hija tellieqa li qegħdin nitilfu, iżda hija tellieqa li nistgħu nirbħu ... L-aqwa xjenza ... tgħidilna li kwalunkwe żieda fit-temperatura ’l fuq minn 1.5°C twassal għal ħsara kbira u irreversibbli lill-ekosistemi li jsostnuna ... Iżda x-xjenza tgħidilna wkoll li għadu mhux tard wisq. Nistgħu nirnexxu ... Iżda biex nagħmlu dan hija meħtieġa trasformazzjoni fundamentali f’kull aspett tas-soċjetà — kif inkabbru l-ikel, kif nużaw l-art, xi fjuwil nużaw għat-trasport tagħna u kif nipprovdu l-enerġija għall-ekonomiji tagħna ... Jekk naġixxu flimkien, mhu se nħallu lil ħadd jibqa' lura.”

L-għan tas-summit huwa li jinħoloq pjan biex it-tisħin globali jiġi limitat għal anqas minn 2°C [3.6°F] ogħla mil-livelli preindustrijali u li naħdmu għal 1.5°C [2.7°F], il-miri internazzjonali rikonoxxuti b’mod formali fil-Ftehim ta’ Pariġi dwar il-Klima. L-evidenza xjentifika hija ċara: livell ta’ tisħin ogħla minn dan il-limitu jkollu impatti katastrofiċi u rriversibbli li jheddu lis-saħħa, lill-prosperità, u lill-ħajja tal-popli f'kull nazzjon.

Il-grupp tagħkom jinkludi organizzazzjonijiet ambjentali kbar stabbiliti kif ukoll movimenti ġodda mmexxija miż-żgħażagħ, li t-tnejn involvew miljuni ta’ nies madwar id-dinja. Il-grupp tagħkom jinkludi wkoll rappreżentanti mill-komunitajiet l-aktar vulnerabbli, bħalma huma l-gżejjer nazzjon żgħar u popli indiġeni li jinsabu fil-linji ta’ quddiem tat-tibdil fil-klima u li l-kapaċità tagħhom li jirnexxu jew saħansitra li jibqgħu ħajjin tiddependi fuq il-limitazzjoni tat-tisħin globali għal 1.5°C ’il fuq mil-livelli preindustrijali. Intom titkellmu għall-futur, għall-foqra, u għall-aktar nies vulnerabbli fid-dinja.

Il-prijoritajiet tal-politika tagħkom huma elenkati hawn taħt. Madankollu, intom tistgħu tipproponu, jew timblukkaw, kwalunkwe politika disponibbli.

1. Illimitaw it-tisħin għal ferm inqas minn 2°C u viċin kemm jista’ jkun għal 1.5°C. Dinja b’temperatura ogħla b'2°C tista’ xorta waħda twassal għal impatti severi għaż-żgħażagħ tal-lum u għall-popolazzjonijiet vulnerabbli, li fil-fatt huma l-inqas li kkontribwew għat-tibdil fil-klima, iżda li se jsofru l-aktar minn diżastri kkawżati minn temp estrem, żieda fl-għargħar, nixfiet, mewġ tas-sħana u kriżijiet tas-saħħa pubblika. Il-kisba mill-aktar fis possibbli tal-aktar ftehim b’saħħtu possibbli biex jitnaqqsu l-emissjonijiet ta’ gassijiet serra (GHG) se ttaffi l-impatti fuq dawk li jgħixu f’pajjiżi li qegħdin jiżviluppaw, kif ukoll fuq il-popolazzjonijiet indiġeni, il-foqra u ż-żgħażagħ.
2. Ilħqu l-mira ta’ 100 % enerġija rinnovabbli mill-aktar fis possibbli permezz ta’ prezz għoli tal-karbonju, sussidji għal sorsi rinnovabbli u taxxi fuq il-fjuwils fossili. L-emissjonijiet mill-fjuwils fossili (il-faħam, iż-żejt, il-gass naturali) huma l-akbar kontributur għat-tibdil fil-klima. Id-dinja teħtieġ li tnaqqas l-estrazzjoni tal-fjuwils fossili immedjatament, u ma tużax il-karbonju. L-ekonomisti jaqblu li l-ipprezzar tal-emissjonijiet tad-diossidu tal-karbonju (CO2) biex jirrifletti l-ispejjeż ambjentali u soċjali tagħhom (’il fuq minn $50 għal kull tunnellata ta’ CO2) huwa l-aħjar mod biex jitnaqqsu l-emissjonijiet globali. Tistgħu wkoll tikkunsidraw sussidji għal sorsi rinnovabbli u/jew tintaxxaw u tirregolaw il-faħam, iż-żejt u l-gass.
3. Naqqsu d-deforestazzjoni. Il-foresti tad-dinja qegħdin jonqsu b’rata mgħaġġla. Id-deforestazzjoni bħalissa hija responsabbli għal madwar 15 % tal-emissjonijiet ta’ gassijiet serra. Ħudu azzjoni biex tipproteġu l-foresti li fadal u n-nies li jgħixu jew jiddependu fuqhom, inklużi l-popolazzjonijiet indiġeni. Il-ħarsien tal-foresti jipproteġi wkoll il-provvisti tal-ilma ħelu, ir-riżorsi naturali, u l-bijodiversità.
4. Oqgħodu attenti għall-isforzi li jheddu l-produzzjoni globali tal-ikel u d-drittijiet tad-dominju ta’ art. L-implimentazzjoni fuq skala kbira ta’ politiki bħall-afforestazzjoni, il-bijofjuwils, u l-metodi ta’ tneħħija tal-karbonju bħall-bijoenerġija bil-qbid u l-ħżin tal-karbonju (BECCS) se jeħtieġu żoni kbar ta’ art li jistgħu jheddu l-produzzjoni tal-ikel u jġiegħlu lin-nies indiġeni u l-foqra jitilqu minn djarhom. Ikkunsidraw l-ammont ta’ art meħtieġa għal kwalunkwe politika speċifika.
5. Agħmlu lobbying mal-gruppi l-oħra għal azzjoni aktar b’saħħitha. Bħala attivisti indipendenti, m’intomx marbutin ma’ interessi personali. Iżda ma għandkomx daqstant poteri meta mqabbla mal-gvernijiet u l-industrija tal-fjuwils fossili. L-industrija tal-fjuwils fossili se tipprova tpinġi lilkom u l-persuni li tirrappreżentaw bħala persuni inġenwi u informati ħażin. Huma se jippruvaw jitfgħu dubju fuq ix-xjenza klimatika billi jenfasizzaw l-inċertezza, u se jużaw l-istess tattika li l-industrija tat-tabakk użat b’suċċess għal ħafna snin biex tħawwad il-pubbliku u tittardja l-azzjoni. Użaw kwalunkwe tip ta’ tattika mhux vjolenti li tħossu li hija xierqa biex tiksbu l-attenzjoni ta’ dawk li qegħdin fil-poter. Ħudu inkunsiderazzjoni dimostrazzjonijiet paċifiċi u diskorsi mimlijin passjoni. Ħaddnu bażi morali għolja u fakkru lin-nies dwar dak li qegħdin tiġġieldu għalih – għal dinja li fiha kull tifel u tifla jistgħu jirnexxu.

Kunsiderazzjonijiet addizzjonali

Il-moviment għall-klima qiegħed jikber. Il-kunsens xjentifiku huwa ċar: it-tibdil fil-klima qiegħed iseħħ issa, huwa kkawżat primarjament minn attivitajiet tal-bniedem, u jekk mhux ikkontrollat se jkollu effetti devastanti fuq il-prosperità, is-saħħa u l-ħajja tagħna. Fil-preżent dawk l-aktar li għandhom x’jitilfu huma ż-żgħażagħ. Huma twieldu f’ekonomija tal-fjuwils fossili li ma nbnietx minnhom iżda li qiegħda theddidhom li se jirtu dinja fqira u perikoluża, dinja mingħajr id-diversità rikka tal-ħajja tal-pjanti u l-annimali li gawdew il-ġenerazzjonijiet tal-imgħoddi. It-tibdil fil-klima huwa fundamentalment kwistjoni ta’ ġustizzja. Iktar ma n-negozji, il-konsumaturi u n-nazzjonijiet kollha jnaqqsu l-emissjonijiet, aktar ikun hemm ċans li nirnexxu lkoll, u aktar tkun faċli t-tranżizzjoni.

It-tnaqqis tal-emissjonijiet ta’ gassijiet serra se jġib miegħu benefiċċji għas-saħħa pubblika kif ukoll benefiċċji soċjali, inklużi titjib fil-kwalità tal-arja u tal-ilma, bliet aktar ekoloġiċi, sigurtà tal-enerġija u tal-ikel, saħħa aħjar, impjiegi ġodda u reżiljenza akbar. Il-limitazzjoni tat-tisħin għal 1.5 C, minflok 2 C, twassal għal ħarsien minn nuqqas ta’ ilma għal aktar minn 100 miljun persuna, filwaqt li ssalva 2 biljun persuna minn mewġ ta’ sħana perikoluż, u ħafna speċijiet ta’ pjanti u annimali mir-riskju ta’ estinzjoni minħabba t-tibdil fil-klima. Azzjonijiet biex jinkisbu dawn ir-riżultati klimatiċi x’aktarx jiġġeneraw benefiċċji globali akkumulati ta’ aktar minn $20 triljun filwaqt li jtaffu l-inugwaljanza ekonomika globali. Il-Grupp Intergovernattiv ta’ Esperti dwar it-Tibdil fil-Klima (IPCC) jagħmilha ċara li tali trasformazzjoni hija “possibbli fi ħdan il-liġijiet tal-fiżika u l-kimika,” u jiddeskrivi x-xenarji li jistgħu jilħqu dan il-għan permezz tat-teknoloġiji eżistenti (<https://www.ipcc.ch/sr15/>).

L-effetti tat-tibdil fil-klima mhux se jkunu uniformi. L-ikbar inġustizzja hija li n-nies li kkontribwew l-inqas għat-tisħin globali se jsofru l-aktar u għandhom l-inqas riżorsi u infrastruttura biex jadattaw għaliha. Ir-reġjuni l-aktar vulnerabbli fid-dinja jinkludu l-Afrika Sub-Saħarjana, l-Asja t’Isfel u tax-Xlokk, l-Amerika Latina, u l-gżejjer nazzjon fil-Paċifiku u madwar id-dinja. Bosta pajjiżi li qegħdin jiżviluppaw jiddependu ħafna fuq setturi sensittivi għall-klima bħall-agrikoltura, il-forestrija u t-turiżmu. Anki fi ħdan nazzjonijiet żviluppati, il-foqra, il-bdiewa, u popolazzjonijiet vulnerabbli oħra tagħhom huma mġarrba mill-effetti tal-klima.

Id-dinja qiegħda tiffaċċja sfida enormi li qatt ma rat bħala. Nawguralkom! Il-futur jiddependi mis-suċċess tagħkom.