Simulazzjoni tal-Azzjoni Klimatika: L-Art, l-Agrikoltura u l-Forestrija

Lil: Kapijiet Negozjaturi għall-Alleanza tal-Art, l-Agrikoltura u l-Forestrija

Suġġett: Tħejjija għas-Summit dwar l-Azzjoni Klimatika

Merħba għas-Summit dwar l-Azzjoni Klimatika. Flimkien mal-mexxejja tal-partijiet interessati kollha rilevanti, intom ġejtu mistiedna mis-Segretarju Ġenerali tan-NU biex taħdmu flimkien bil-għan li tindirizzaw b’suċċess it-tibdil fil-klima. Fl-istedina, is-Segretarju Ġenerali nnota li: "L-emerġenza klimatika hija tellieqa li qegħdin nitilfu, iżda hija tellieqa li nistgħu nirbħu ... L-aqwa xjenza ... tgħidilna li kwalunkwe żieda fit-temperatura ’l fuq minn 1.5°C se tirriżulta fi ħsara kbira u irreversibbli lill-ekosistemi li jsostnuna ... Iżda x-xjenza tgħidilna wkoll li għadu mhux tard wisq. Jista' jirnexxilna ... Iżda biex nagħmlu dan hija meħtieġa trasformazzjoni fundamentali f’kull aspett tas-soċjetà — kif inkabbru l-ikel, kif nużaw l-art, xi fjuwil nużaw għat-trasport tagħna u kif mmexxu l-ekonomiji tagħna ... Jekk naġixxu flimkien, mhu se nħallu lil ħadd jitħalla jibqa’ lura.”

L-għan tas-summit huwa li jinħoloq pjan biex it-tisħin globali jiġi limitat għal inqas minn 2°C [3.6°F] 'il fuq mil-livelli preindustrijali u li jsiru sforzi sabiex jinkiseb 1.5°C [2.7°F], il-miri internazzjonali rikonoxxuti formalment fil-Ftehim ta’ Pariġi dwar il-Klima. L-evidenza xjentifika hija ċara: it-tisħin ’il fuq minn dan il-livell se jirriżulta f'impatti katastrofiċi u irriversibbli li jheddu s-saħħa, il-prosperità, u l-ħajja tan-nies fin-nazzjonijiet kollha.

Il-grupp tagħkom jinkludi rappreżentanti tal-akbar kumpaniji agrikoli, tal-ikel u tal-qtugħ tas-siġar għall-injam, tal-akbar sidien tal-art, ministeri tal-gvern għall-foresti u l-agrikoltura, u aġenziji tal-konservazzjoni tal-art. Il-grupp tagħkom huwa ffokat fuq kif jipprovdi l-ikel lin-nies madwar id-dinja, jipproteġi l-foresti u jindirizza t-tibdil fil-klima, fl-istess ħin.

Il-prijoritajiet ta’ politika tagħkom huma elenkati hawn taħt. Intom tistgħu, madankollu, tipproponu, jew timblokkaw, kwalunkwe politika disponibbli.

1. Immaniġġjaw id-deforestazzjoni. Id-deforestazzjoni bħalissa hija responsabbli għal madwar 15 % tal-emissjonijiet globali ta’ gassijiet serra. Il-protezzjoni tal-foresti tista’ tnaqqas dawk l-emissjonijiet filwaqt li tiġi ppreservata wkoll il-bijodiversità u jiġu protetti l-provvisti tal-ilma. Madankollu, il-limitazzjoni tad-deforestazzjoni tnaqqas ukoll l-użu potenzjali ta’ dawk l-artijiet għall-qtugħ tas-siġar għall-injam, il-produzzjoni tal-ikel, il-bijoenerġija, u kwalunkwe użu ieħor profittabbli ħafna. Id-deforestazzjoni hija kkawżata kemm minn bdiewa ta’ azjendi agrikoli żgħar u minn popolazzjonijiet rurali li għandhom bżonn l-injam għall-fjuwil, kif ukoll minn negozji kbar, li jwittu l-artijiet tal-foresti għall-qtugħ tas-siġar għall-injam u l-kummerċ agrikolu, inkluż, pereżempju, il-konverżjoni ta’ foresti tropikali fi pjantaġġuni taż-żejt tal-palm, jew għall-bhejjem u l-produzzjoni tal-għelejjel.
2. Ikkunsidraw it-tisġir. It-tisġir huwa t-tkabbir ta’ foresti ġodda fuq art li ma jkollhiex siġar, xi drabi din tkun art li qabel tkun ġiet deforestata jew degradata. Hekk kif il-foresta tikber, is-CO2 jiġi assorbit mill-atmosfera u jinħażen fil-bijomassa u fil-ħamrija. Il-foresti jgħinu jippreservaw il-ħabitat u l-bijodiversità, inaqqsu l-erożjoni u d-degradazzjoni tal-art, u jipproteġu kontra l-għargħar. Jekk jiġi implimentat fuq skala kbira, it-tisġir jista’ juża art li hija **m**eħtieġa għall-mtgħelejjel jew għall-bhejjem, u b’hekk iżid il-prezzijiet tal-ikel permezz ta’ kompetizzjoni akbar għall-art. Ikkunsidraw l-art meħtieġa għal kwalunkwe politika ta’ tisġir.
3. **Ikkunsidraw l-emissjonijiet tal-metan, l-ossidu nitruż, u gassijiet serra oħra.**

**Is-CO2** huwa l-aktar gass serra prominenti, iżda llum il-ġurnata gassijiet serra oħra, speċjalment il-metan (CH4) u l-ossidu nitruż (N2O), jikkawżaw madwar kwart tat-tisħin globali, u l-konċentrazzjonijiet tagħhom fl-atmosfera qegħdin jikbru. Fuq perjodu ta’ mitt sena, molekula tas-CH4 tikkontribwixxi madwar 25 darba aktar għat-tisħin minn molekula tas-CO2; u l-N2O jikkontribwixxi kważi 300 darba aktar mis-CO2. Il-prattiki attwali tal-biedja u l-produzzjoni tal-bhejjem huma sorsi ewlenin ta’ CH4, u l-N2O huwa prinċipalment iġġenerat mill-użu tal-fertilizzanti. Teknoloġiji u prattiki innovattivi jistgħu jnaqqsu dawn l-emissjonijiet bi prezz baxx, iżda ħafna ambjentalisti jitolbu wkoll regolamenti (eż. limitazzjonijiet fuq l-użu tal-fertilizzanti) jew tibdil fl-istili ta’ ħajja tan-nies (eż. tnaqqis fil-konsum tal-laħam u l-ħela tal-ikel), li jistgħu jagħmlu ħsara lill-profittabilità tal-industriji agrikoli u tal-bhejjem. Intom qed issibuha bi tqil biex tappoġġjaw politiki bħal dawn anke jekk dawn jistgħu jwasslu għal tnaqqis kbir f’dawn l-emissjonijiet. Firxa wiesgħa ta’ fluworokarburi u komposti relatati (“gassijiet F”) jikkontribwixxu wkoll għat-tisħin. Il-gassijiet F jintużaw fi proċessi industrijali u prodotti għall-konsumatur (eż. refriġeranti u solventi). Illum il-ġurnata l-konċentrazzjonijiet huma baxxi, iżda ħafna gassijiet F jikkontribwixxu eluf ta’ drabi aktar għat-tisħin mis-CO2. Tistgħu tappoġġjaw il-politiki biex dawn jitnaqqsu peress li huma ta' impatt minimu għalikom.

1. Appoġġjaw is-sussidji għall-enerġija rinnovabbli. L-emissjonijiet tal-fjuwils fossili, mhux l-użu tal-art, huma l-akbar kontributur għat-tibdil fil-klima. Appoġġjaw is-sostituzzjoni tal-fjuwils fossili b’enerġija nadifa bi prezz raġonevoli biex tħaddmu t-tagħmir tagħkom u tittrasportaw l-ikel. Ir-raħħala u s-sidien tal-art jistgħu jinstallaw turbini solari u tar-riħ filwaqt li jibqgħu jużaw il-biċċa l-kbira tal-art tagħhom għall-għelejjel u għall-bhejjem, u għalhekk tappoġġjaw sussidji għal teknoloġiji tal-enerġija nadifa. Kumpaniji kbar tal-qtugħ tas-siġar għall-injam u negozji agrikoli kbar jopponu politiki bħall-prezzijiet tal-karbonju fuq il-fjuwils fossili billi dawn iżidu l-kostijiet operatorji, iżda gruppi tal-konservazzjoni tal-art jappoġġjaw dawn il-politiki biex jitħaffef it-tnaqqis fl-emissjonijiet tas-CO2.

Kunsiderazzjonijiet Addizzjonali

Il-popolazzjoni dinjija issa hija ta’ madwar 7.7 biljun, u n-Nazzjonijiet Uniti (NU) jipproġettaw li se tilħaq aktar minn 9 biljun sal-2050 u kważi 11-il biljun sal-2100. Iż-żieda fil-popolazzjonijiet u ż-żieda fid-dħul qegħdin iżidu d-domanda għall-għelejjel, għal-laħam, għall-injam, għall-fibra u għal prodotti oħra intensivi fl-art. Illum il-ġurnata, madwar biljun persuna ma għandhomx ikel adegwat, li jikkawża malnutrizzjoni u ġuħ f’ħafna nazzjonijiet. Madankollu, skont l-Organizzazzjoni tal-Ikel u l-Agrikoltura tan-NU, 30 % tal-produzzjoni globali tal-ikel tinħela, u tikkontribwixxi għal 8 % tal-emissjonijiet globali ta’ gassijiet serra.

It-tnaqqis fil-ħela tal-ikel, iż-żieda fir-rendiment tal-għelejjel u l-inkoraġġiment ta’ dieti tajbin għas-saħħa bbażati fuq il-pjanti jistgħu jissodisfaw id-domanda dejjem tikber tal-ikel mingħajr ma jkun hemm bżonn ta’ aktar art filwaqt li jitnaqqsu l-emissjonijiet ta’ gassijiet serra mis-settur agrikolu. Madankollu, hemm limitu ta’ x’tista’ tagħmel l-industrija tagħkom qabel ma dawn il-politiki jwasslu għal żieda fil-prezzijiet tal-ikel. Spejjeż għoljin tal-ikel ifissru li dawk li l-aktar għandhom bżonnu jistgħu jibqgħu mingħajru. Il-promozzjoni ta’ dieti bbażati fuq il-pjanti tagħmel ukoll ħsara finanzjarja lill-industrija kbira u li qiegħda tikber tal-bhejjem.

F’ħafna mid-dinja, se tkun sfida biex jinbidlu l-metodi tal-użu tal-art u tal-agrikoltura. F’ħafna pajjiżi li qegħdin jiżviluppaw, il-benefiċċji potenzjali ta’ agrikoltura intelliġenti fil-livell klimatiku huma għoljin, iżda l-korruzzjoni u n-nuqqas ta’ sorveljanza jagħmluha diffiċli biex jiġu implimentati politiki dwar l-użu tal-art. L-isforzi tal-passat biex titnaqqas id-deforestazzjoni, primarjament fil-Brażil u fl-Indoneżja, kellhom biss suċċess parzjali. Id-deforestazzjoni illegali tibqa’ problema sinifikanti. Uħud mill-gvernijiet jissussidjaw b'mod attiv id-deforestazzjoni biex jippromovu l-qtugħ tas-siġar għall-injam u l-kummerċ agrikolu, u biex jipprovdu l-art għan-nies.

Minkejja dawn l-isfidi, it-tibdil fil-klima huwa theddida kbira għall-membri tal-grupp tagħkom. Għargħar, nixfiet, perjodi ta’ sħana qawwija, nirien fil-foresti u żieda fil-livell tal-baħar li qegħdin jintensifikaw diġà qegħdin jeqirdu l-art li tinħadem, inaqqsu r-rendiment tal-għelejjel, jagħmlu ħsara lill-foresti u jagħmlu ħsara lill-profitti. L-impatti tat-tibdil fil-klima u t-taħwid ġeopolitiku qegħdin joħolqu riskji serji għall-assi, għall-forza tax-xogħol, għall-ktajjen tal-provvista, għall-klijenti, u għall-profittabilità tagħkom. Għalkemm il-bidla se tkun diffiċli, u xi wħud se jkollhom ħsara finanzjarja, l-alleanza tagħkom tista’ tikkontribwixxi għas-soluzzjoni billi tnaqqas l-emissjonijiet tagħha permezz ta’ mmaniġġjar tal-art u prattiki agrikoli aħjar.

\_\_\_\_\_\_\_\_\_\_\_\_\_