Simulazzjoni tal-Azzjoni Klimatika: In-Nazzjonijiet Żviluppati

|  |  |  |
| --- | --- | --- |
| image1 | **Lil:** | **Negozjaturi Ewlenin għan-Nazzjonijiet Żviluppati**  (L-Istati Uniti tal-Amerka, il-Kanada, l-Unjoni Ewropea, il-Ġappun, ir-Russja u Repubbliki oħra li qabel kienu parti mill-Unjoni Sovjetika, il-Korea t’Isfel, l-Awstralja, New Zealand) |
| **Suġġett:** | **Tħejjija għas-Summit dwar l-Azzjoni Klimatika** |

Merħba fis-Summit dwar l-Azzjoni Klimatika. Intom u mexxejja mill-partijiet interessati kollha rilevanti ġejtu mistiedna mis-Segretarju Ġenerali tan-NU sabiex taħdmu flimkien biex tindirizzaw b’suċċess it-tibdil fil-klima. Fl-istedina, is-Segretarju Ġenerali nnota li: “L-emerġenza klimatika hija tellieqa li qegħdin nitilfu, iżda hija tellieqa li nistgħu nirbħu ... L-aqwa xjenza ... tgħidilna li kwalunkwe żieda fit-temperatura ’l fuq minn 1,5°C twassal għal ħsara kbira u irreversibbli lill-ekosistemi li jsostnuna ... Iżda x-xjenza tgħidilna wkoll li għadu mhux tard wisq. Jista' jirnexxilna nwettqu dan ... Iżda dan se jirrikjedi trasformazzjonijiet fundamentali fl-aspetti kollha tas-soċjetà – kif aħna nkabbru l-ikel, nużaw l-art, liema fjuwil nużaw għat-trasport tagħna u kif nipprovdu l-enerġija għall-ekonomiji tagħna ... Jekk naġixxu flimkien, m’ aħna se nħallu lil ħadd jibqa’ lura.”

L-għan tas-summit huwa li jinħoloq pjan sabiex jiġi limitat it-tisħin globali għal anqas minn 2°C [3,6°F] 'il fuq mil-livelli preindustrijali u li jsiru sforzi sabiex jintlaħaq 1,5°C [2,7°F], il-miri internazzjonali rikonoxxuti formalment fil-Ftehim ta’ Pariġi dwar il-Klima. L-evidenza xjentifika hija ċara: it-tisħin ogħla minn dan il-livell se jirriżulta f'impatti katastrofiċi u irriversibbli li jheddu s-saħħa, il-prosperità, u l-ħajja tan-nies fin-nazzjonijiet kollha.

Intom tirrappreżentaw in-nazzjonijiet żviluppati tad-dinja (elenkati hawn fuq). Il-popolazzjoni tan-nazzjonijiet tagħkom flimkien hija ta’ 1,3 biljun ruħ, madwar 17 % tas-7,7 biljun ruħ fid-dinja. Madankollu, kollettivament, in-nazzjonijiet tagħkom jiġġeneraw 60 % tal-output ekonomiku tad-dinja u għandhom l-ogħla PDG (Prodott Domestiku Gross) per capita.

Il-prijoritajiet ta’ politika tagħkom huma elenkati hawn taħt. Intom tistgħu, madankollu, tipproponu, jew timblukkaw, kwalunkwe politika disponibbli.

1. **Issussidjaw l-enerġija rinnovabbli (eż. l-enerġija solari, l-enerġija eolika, l-enerġija ġeotermali, l-idroenerġija, u l-ħżin)**. L-industrija tal-enerġija rinnovabbli qiegħda tikber b'mod mgħaġġel, iżda għadha tipprovdi anqas minn 5 % tal-provvista tal-enerġija tad-dinja. Is-sussidji se jgħinu lil dawn l-industriji jikbru, u hekk jiġġeneraw l-impjiegi fin-nazzjonijiet tagħkom (jekk tistgħu tissuperaw it-teknoloġija eolika, solari, u tal-batteriji li qiegħda tiġi żviluppata fiċ-Ċina u f’nazzjonijiet oħra li qegħdin jiżviluppaw). Il-ħżin (eż. il-batteriji, il-ħżin termali, l-ilma ppumpjat) u t-teknoloġija tal-“grilja intelliġenti” jippermettu li sorsi ta’ enerġija rinnovabbli varjabbli bħar-riħ u x-xemx jiġu integrati fis-sistema tal-enerġija filwaqt li jipprovdu enerġija elettrika l-ħin kollu.
2. Naqqsu d-deforestazzjoni. Id-deforestazzjoni attwalment hija responsabbli għal madwar 15 % tal-emissjonijiet globali ta’ gassijiet b'efffett ta' serra. Il-biċċa l-kbira ta’ dik id-deforestazzjoni qiegħda sseħħ fil-foresti tropikali tan-nazzjonijiet li qegħdin jiżviluppaw, inklużi l-baċin tal-Amażonja, l-Afrika, u n-Nofsinhar/Xlokk tal-Asja. Il-protezzjoni tal-foresti tista’ tnaqqas dawk l-emissjonijiet filwaqt li tiġi ppreservata wkoll il-bijodiversità u jiġu protetti l-provvisti tal-ilma.
3. Ikkunsidraw it-tisġir. It-tisġir huwa t-tkabbir ta’ foresti ġodda fuq art li ma jkollhiex siġar, xi drabi din tkun art li qabel tkun ġiet deforestata jew degradata. Hekk kif is-siġar jikbru, is-CO2 jiġi assorbit mill-atmosfera u jinħażen fil-bijomassa u fil-ħamrija. Jekk jiġi implimentat fuq skala kbira, it-tisġir jista’ juża art li hija meħtieġa għall-għelejjel jew għall-bhejjem, u b’hekk iżid il-prezzijiet tal-ikel. Ikkunsidraw kemm ikunu jeħtieġu art il-politiki ta’ tisġir li intom u gruppi oħra tipproponu.
4. **Naqqsu l-emissjonijiet tal-metan, tal-ossidu nitruż, u ta’ gassijiet b'effet ta' serra oħrajn.** Is-CO2 huwa l-iżjed gass b'effett ta' serra prominenti, iżda gassijiet oħrajn jikkawżaw madwar kwart tat-tisħin globali. Dawn jinkludu l-metan (CH4), l-ossidu nitruż (N2O), u firxa wiesgħa ta’ klorofluworokarburi u komposti fluworurati oħra (l-hekk imsejħa gassijiet serra fluworurati). Molekula b'molekula, ħafna mill-gassijiet mhux CO2 jikkontribwixxu għexieren, mijiet jew saħansitra eluf ta’ drabi aktar għat-tisħin globali matul is-seklu li jmiss milli s-CO2. Għalkemm il-konċentrazzjonijiet tagħhom huma baxxi, huma qegħdin jiżdiedu b’mod rapidu.
5. **Iddeċiedu jekk tinvestux fir-riċerka u l-iżvilupp (R&Ż) għal sors ta’ enerġija ġdid bi spiża baxax u mingħajr emissjonijiet ta’ karbonju.** Xi xjenzati jemmnu li tip ġdid ta’ enerġija nukleari, bħall-fissjoni tat-torju jew il-fużjoni nukleari, joffri l-aħjar sors ta’ enerġija biex jiġu sostitwiti l-fjuwils fossili, bl-argument li teknoloġiji bħal dawn jistgħu jipprovdu elettriku bi spiża baxxa u mingħajr emissjonijiet ta’ karbonju, fid-daqs meħtieġ. Diversi universitajiet u kumpaniji prominenti qegħdin jesploraw soluzzjonijiet promettenti ġodda tal-enerġija nukleari. Madankollu, dawn it-teknoloġiji ġodda attwalment mhumiex disponibbli u jkunu jeħtieġu investiment sostanzjali biex isiru kummerċjalment vijabbli.
6. **Iddeċiedu jekk jistgħux isiru żviluppi sinifikanti fit-teknoloġija għall-assorbiment tal-karbonju.** Il-qasam emerġenti tat-teknoloġija għall-assorbiment tad-diossidu tal-karbonju (CDR) ifittex metodi għat-tneħħija tas-CO2 li diġà jinsab fl-atmosfera. Dawn it-teknoloġiji jvarjaw minn bidliet fil-prattiki agrikoli li jistgħu jiġu implimentati llum għal teknoloġiji spekulattivi u mhux ippruvati bħall-Qbid Dirett mill-Arja (DAC – Direct Air Capture). Il-grupp tagħkom jista’ jiddeċiedi li jinvesti f’dawn it-teknoloġiji.
7. **Ikkunsidraw li tpoġġu prezz fuq l-emissjonijiet tas-CO2.** Il-fjuwils fossili għadhom jiddominaw is-sistema tal-enerġija tad-dinja, u s-CO2 li jemettu huwa bil-wisq l-akbar sors ta’ emissjonijiet ta’ gassijiet b'effett ta' serra. L-ekonomisti jaqblu li prezz tal-karbonju huwa l-aħjar mod biex jitnaqqsu l-emissjonijiet ta’ gassijiet b'effett ta' serra (GHG). Ikkunsidraw li tpoġġu prezz fuq il-karbonju, forsi introdott b’mod gradwali maż-żmien biex l-industrija u l-konsumaturi jingħataw żmien biex jaġġustaw. Id-dħul jista’ jitħallas lura lill-pubbliku, jgħin biex jiġu paċuti l-ispejjeż ta’ politiki oħra, inaqqas id-defiċits fiskali tagħkom, jew jipprovdi għajnuna biex in-nazzjonijiet li qegħdin jiżviluppaw jiġu megħjuna biex inaqqsu l-emissjonijiet tagħhom. Għalkemm il-prezzijiet tal-karbonju ġew implimentati f’xi wħud mill-pajjiżi, stati, u provinċji tagħkom, il-biċċa l-kbira huma ferm anqas mill-prezz ta’ $30-50 għal kull tunnellata ta’ CO2, jew aktar, li bosta ekonomisti jirrakkomandaw. L-industrija tal-fjuwil fossili hija kontra l-prezzijiet fuq il-karbonju, l-istess bħall-kumpaniji li jiddependu b’mod qawwi fuq il-fjuwils fossili.

**Kunsiderazzjonijiet addizzjonali**

Intom tirrikonoxxu li t-tibdil fil-klima huwa reali, ikkawżat primarjament mill-ħruq tal-fjuwils fossili, u li joħloq riskji gravi għan-nies madwar id-dinja – inklużi tagħkom. It-tibdil fil-klima huwa multiplikatur ta’ theddida serja li jhedded is-sigurtà nazzjonali tagħkom, billi l-ħsara mit-tibdil fil-klima tixpruna dejjem aktar il-kunflitti u l-migrazzjoni, li diġà qiegħda tikkawża konsegwenzi negattivi fost xi wħud u l-impożizzjoni ta’ politiki kontra l-immigrazzjoni.

Fl-istess ħin, in-nazzjonijiet tagħkom jiddependu fuq il-fjuwils fossili – in-nazzjonijiet tagħkom huma responsabbli għal 36 % tal-emissjonijiet globali ta’ gassijiet b'effett ta' serra (GHG) illum, u proporzjon ferm ogħla ta’ emissjonijiet kumulattivi mir-rivoluzzjoni industrijali ’l hawn. L-ekonomiji ta’ xi nazzjonijiet fil-grupp tagħkom jiddependu fuq l-esportazzjonijiet tal-fjuwils fossili, speċjalment ir-Russja (iż-żejt u l-gass), l-Awstralja (il-faħam), u l-Kanada (iż-żejt mir-ramel bituminuż). L-Istati Uniti ħabbru l-intenzjoni tagħhom li jirtiraw mill-Ftehim ta’ Pariġi dwar il-Klima tal-2015, u l-gvern federali tal-Istati Uniti qiegħed jirtira bosta politiki favur il-klima. Fl-istess ħin, għexieren ta’ Stati u mijiet ta’ bliet, kontej, u negozji fl-Istati Uniti ddikjaraw “aħna għadna hemm” u wiegħdu li jilħqu jew jaqbżu s-sehem tagħhom tal-impenn tal-Istati Uniti. Bosta gvernijiet u negozji qegħdin isibu li l-politiki li jirrispettaw il-klima huma tajbin għall-ekonomija. L-effiċjenza enerġetika, u s-sorsi ta’ enerġija rinnovabbli bħar-riħ u x-xemx, ħafna drabi huma profittabbli, joħolqu l-impjiegi, u jtejbu s-saħħa pubblika.

Filwaqt li n-nazzjonijiet tagħkom qegħdin jaħdmu biex inaqqsu l-emissjonijiet ta' gassijiet b'effett ta' serra tagħkom, intom tinnotaw li ċ-Ċina hija l-akbar emittent fid-dinja (28 % tal-emissjonijiet globali), u n-nazzjonijiet li qegħdin jiżviluppaw u li qegħdin jemerġu b’mod rapidu flimkien jemettu madwar 65 % tal-emissjonijiet globali, anki jekk l-emissjonijiet għal kull persuna f’dawk in-nazzjonijiet huma baxxi.